โชว์ผลงานส่งเสริมผู้ประกอบการ SME ไทย ภายในงาน "มหกรรมงานแสดงและจำหน่ายสินค้าเกษตรแปรรูปสู่โลกอุตสาหกรรม"
โชว์ผลงานส่งเสริมผู้ประกอบการ SME ไทย ภายในงาน "มหกรรมงานแสดงและจำหน่ายสินค้าเกษตรแปรรูปสู่โลกอุตสาหกรรม" นายสุวรรณชัย โลหะวัฒนกุล ผู้อำนวยการสำนักงานส่งเสริมวิสาหกิจขนาดกลางและขนาดย่อม (สสว.) เปิดเผยว่า สสว. ร่วมกับสถาบันอาหาร ดำเนินการ 2 โครงการสำคัญ ได้แก่ โครงการยกระดับผู้ประกอบการวิสาหกิจชุมชนกลุ่มอาหารและเครื่องดื่ม OTOP 3-5 ดาว ซึ่งมี 52 ผลิตภัณฑ์ที่ได้รับการพัฒนาเป็นสินค้าต้นแบบ และมี 5 ผลิตภัณฑ์ ที่ได้รับคัดเลือกให้เป็นสุดยอดสินค้ากลุ่มอาหารและเครื่องดื่มประจำท้องถิ่น โดย สสว. คาดว่าจะสามารถสร้างรายได้ให้ผู้ประกอบการไม่น้อยกว่า 25 ล้านบาทต่อปี และโครงการสนับสนุนเครือข่าย SME ปี 2562 ในกลุ่มเครือข่ายสับปะรดและกลุ่มเครือข่ายกระเทียม โดยผู้ประกอบการที่เข้ารับการอบรมจะได้รับความรู้และประสบการณ์ในหลายด้าน ทั้งการยกระดับมาตรฐานการผลิต การนำเทคโนโลยี นวัตกรรมและงานวิจัย มาใช้พัฒนาผลิตภัณฑ์ จนสามารถนำไปปรับใช้และยกระดับมาตรฐานผลิตภัณฑ์ของตนเองให้ตอบโจทย์ความต้องการของตลาดได้มากยิ่งขึ้น นอกจากนี้ นายสุวรรณชัย ยังกล่าวเพิ่มเติมอีกว่า เพื่อเป็นการต่อยอดการพัฒนาผู้ประกอบการให้เกิดความยั่งยืน สสว. ยังได้ร่วมกับสถาบันอาหารและมหาวิทยาลัยสวนดุสิต บันทึกข้อตกลงความร่วมมือร่วมกันในการส่งเสริมและสนับสนุนผู้ประกอบการวิสาหกิจชุมชนและผู้ประกอบการรายย่อย ผ่านศูนย์ความเป็นเลิศ เพื่อให้เกิดการพัฒนาผลิตภัณฑ์อาหารและเครื่องดื่มในรูปแบบเพิ่มมูลค่าให้กับสินค้าเกษตรและการอนุรักษ์ หรือรักษาอัตลักษณ์ท้องถิ่น การสร้างผลิตภัณฑ์ใหม่จากงานวิจัย โดยใช้วัตถุดิบท้องถิ่นนำมาสร้างสรรค์เป็นผลิตภัณฑ์ที่มีคุณภาพและความปลอดภัย ในส่วนของผลิตภัณฑ์ที่น่าสนใจจากทั้ง 2 โครงการได้นำมาจัดแสดงและจำหน่ายภายในงาน "มหกรรมงานแสดงและจำหน่ายสินค้าเกษตรแปรรูปสู่โลกอุตสาหกรรม" รวมทั้งยังมีผลิตภัณฑ์ดีสินค้าเด่นในกลุ่มเครือข่ายทั่วประเทศ ให้ประชาชนได้ช้อปอย่างจุใจ ณ ลานกิจกรรมลิฟท์แก้ว ชั้น G ศูนย์การค้าเซ็นทรัลพลาซ่า ปิ่นเกล้า ผู้ที่สนใจสามารถร่วมงานได้จนถึงวันที่ 26 สิงหาคมนี้ ระหว่างเวลา 10.00 น.-21.00 น.